Video: Groot veeverlies weens brande in die Noord-KaapSowat 85 000 ha se weiding en infrastruktuur is deur die brand verwoes en 45 plase is daardeur geraak (Foto: Verskaf) Minstens 85 000 ha se weiding en infrastruktuur is vernietig en talle vee het gevrek toe wegholveldbrande Saterdag in die John Taolo Gaetsewe-distrik in die Noord-Kaap uitgebreek het. Die brand het Saterdagoggend naby die dorp Lohatlha uitgebreek en weens ŉ sterk wind in die rigting van Kuruman en Daniëlskuil versprei. Brandspanne van omliggende dorpe, die John Taolo Gaetsewe-brand- en rampbestuurspan, boere en grondeienaars het dwarsdeur die naweek gespook om die veldbrande in bedwang te bring. Die brande het Maandagoggend weer opgevlam, maar is teen Woensdag in bedwang gebring. Boere het groot veeverlies ervaar (Foto: Verskaf) Volgens Janine Byleveld, bedryfsbeampte van Agri Noord-Kaap, is bepaal dat sowat 85 000 ha deur die brand verwoes is. Meer as 45 plase is in die gebied geraak. Sover vasgestel het een plaashuis heeltemal afgebrand. Zandisile Luphahla, woordvoerder van die departement van landbou, omgewingsake, landelike ontwikkeling en grondhervorming in die Noord-Kaap, sê talle boere en plaaswerkers moes hul huise ontruim. Die brand het ‘n hele paar dae gewoed (Foto: Verskaf) Geen lewensverlies of beserings is aangemeld nie, maar boere het erge veeverliese ervaar. Daar is nog nie vasgestel hoeveel vee in totaal in die brand gevrek het nie. Volgens Byleveld is daar ŉ behoefte vir kos en weiding vir sowat 7 000 stuks vee. Luphahla sê Mase Manopole, die LUR van landbou, omgewingsake, landelike ontwikkeling en grondhervorming, het onderneem om die boere wat deur die brande geraak is te help met die voer van hul diere. “In sulke gevalle, as daar groot verlies aan weiding is, verskaf die departement voer aan boere wat deur die brand geraak is. Ons het ongeveer 500 bale voer wat by die Vaalharts-voerbank gestoor word. Sodra ons ŉ verslag ontvang oor die omvang van die skade en plase wat geraak is, sal ons die voer stuur,” het Manopole gesê. Byleveld sê die oorsaak van die brand is in hierdie stadium nog nie bekend nie. Sy sê brande ontstaan wel hierdie tyd van die jaar, maar dit [die omvang] kan van jaar tot jaar verskil.